Permium
Permium est systema stratigraphicum et periodus geologica. Divisio suprema constituit aerae Palaeozoicae, sexta autem ab infima aeonis Phanerozoicae. Abhinc 2989 ± 1.5 centies milium annorum coepit, antecessore Carbonifero. Finem habuit abhinc 2521.7 ± 0.6 centies milium annorum, successore Triassico, secundum scalam aevorum geologicorum Commissionis Internationalis Stratigraphicae. Permium inceptum ab antiquissimis fossilibus Streptognathodus isolatus datur. Terminus Permius Triassicus eodem tempore quo maxima specierum exstinctio incidit. In tris series dividitur, quae ab infima ad supremam Cisuralium, Guadalupium, Lopingium appellantur. In novem stadia dividitur, quae ab infimo ad supremum Asselium, Sakmarium, Artinskium, Kungurium, Roadium, Wordium, Capitanium, Wuchiapingium, Changhsingium appellantur. Nomen anno 1841 e gubernio Permiensi imperii Russici (territorio Permiensi hodierno) deduxit Rodericus Murchison sub forma Anglica Permian system. In illo gubernio cum Eduardo de Verneuil strata amplissima huius systematis nuper exploravit.